Brysterne stritter stadig lige ud i luften og huden er fortsat helt glat.

Det er faktisk ikke til at se, at det i dag er 40 år siden, Side 9-pigen optrådte i Ekstra Bladet for første gang.

Dengang i sommeren 1976 hed hun Elin, var 24 år og havde bare bryster. I dag hedder hun Tezza, Carina eller Soffi og bestemmer selv, om hun vil optræde i undertøj, bikini eller topløs – aldrig bundløs.

Tre detaljer fra Side 9-pigens liv: • Frontløberen til Side 9-pigen var blandt andet et billede af den topløse kvinde Lotte Tarp fra 1964. Billedet vakte opsigt og foragelse og Venstres Pressebureau beskyldte Ekstra Bladet for at ”nedbryde ungdommens moral”.

• Den første Side 9-pige optrådte i Ekstra Bladet den 1. juli 1976. Hun hed Elin og var 24 år.

• Side 9-pigerne i Ekstra Bladet skal i dag være iført trusser, når de optræder i avisen. Udseendemæssigt skal man ifølge Ekstra Bladets Side 9-pige-ansvarlige helst ligne ”naboens datter”.

Og selvom man nemt og hurtigt kan finde billeder af afklædte kvinder på nettet i dag ganske gratis, så har side 9 pigen på ingen måde mistet sin relevans.

Så dejlig uskyldig

Det mener Ekstra Bladets chefredaktør Poul Madsen, der selv slår op på side 9 i avisen hver dag.

-Det er ikke noget, man behøver at holde hemmeligt. Jeg ville jo aldrig sidde og se på nøgenbilleder i toget, men Side 9-pigen er så dejligt uskyldig, at det kan man sagtens gøre, siger han.

-Hun er et lille lysglimt i en avis og en verden, der ellers kan være meget mørk og alvorlig.

"Hun er et lille lysglimt i en avis og en verden, der ellers kan være meget mørk og alvorlig" poul madsen, chefredaktør på ekstra bladet

Billedet af Side 9-pigen er hver dag ledsaget af et lille interview, hvor man lærer pigen at kende.

Det pinligste ”top lækre Camilla fra Hillerød” har oplevet, var, da hun troede, at advent kunne falde på en hverdag. ”Skønne Soffi fra Odense” er frisør, men drømmer om at blive model og synes, at ”fantastiske Side 9” er et godt sted at starte. Det bedste, hun ved, er ærlighed og kærlighed, det værste er løgne. 24-årige Carina fra Holbæk afslører, at hun er ”mega sej til billard” og at hun ”ikke kan klare folk, der er uærlige og arrogante.”

-Folk vil gerne lære pigen at kende. Det, tror jeg, er hele forskellen mellem hende, og hvad man ellers kan støve op af porno på nettet, siger Poul Madsen.

Den oprindelige plan med pigen var, at hun skulle optræde på side 6. Naturligvis. Men den side indbragte så mange annoncekroner, at hun måtte indfinde sig på side 9.